ΕΛΛΗΝΙΚΗ ΔΗΜΟΚΡΑΤΙΑ

ΕΙΡΗΝΟΔΙΚΕΙΟ ΝΑΟΥΣΑΣ Νάουσα, 1 Φεβρουαρίου 2021

**ΠΡΑΞΗ 28/2021**

**Η ΠΡΟΪΣΤΑΜΕΝΗ ΤΟΥ ΕΙΡΗΝΟΔΙΚΕΙΟΥ ΝΑΟΥΣΑΣ**

Αφού έλαβε υπ’ όψιν:

1) Την υπ' αριθμ. Δ1α/ΓΠ.οικ.: 6877/29.01.2021 (ΦΕΚ Β΄ 341/29-1-2021) Κοινή Υπουργική Απόφαση των Υπουργών Οικονομικών – Ανάπτυξης και Επενδύσεων – Προστασίας του Πολίτη – Εθνικής Άμυνας – Παιδείας και Θρησκευμάτων – Εργασίας και Κοινωνικών Υποθέσεων – Υγείας – Περιβάλλοντος και Ενέργειας –Πολιτισμού και Αθλητισμού – Δικαιοσύνης – Εσωτερικών – Μετανάστευσης και Ασύλου – Ψηφιακής Διακυβέρνησης- Υποδομών και Μεταφορών – Ναυτιλίας και Νησιωτικής Πολιτικής – Αγροτικής Ανάπτυξης και Τροφίμων, όπως επανακτυπώθηκε λόγω λάθους, με θέμα «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από τo Σάββατο 30 Ιανουαρίου 2021 και ώρα 6:00 έως και τη Δευτέρα 8 Φεβρουαρίου 2021 και ώρα 6:00»,

2) Τις υπηρεσιακές ανάγκες καθώς και την εύρυθμη λειτουργία των υπηρεσιών του Ειρηνοδικείου Νάουσας

3) το ότι η υπηρεσία μας δεν έχει ακόμη ενταχθεί στη διαδικτυακή πύλη [www.solon.gr](http://www.solon.gr) μέσω της οποίας θα μπορούσαν να ζητηθούν και να χορηγηθούν τα εκεί αναφερόμενα πιστοποιητικά, βεβαιώσεις, κ.λ.π. και ως εκ τούτου η σχετική διαδικασία καθίσταται δυνατή μόνο με φυσική παρουσία των αιτούντων και συντασσόντων αυτά,

4) το ότι, στα πλαίσια των εκτάκτων μέτρων προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το ανωτέρω διάστημα, έχει επιβληθεί το μέτρο της απαγόρευσης της κυκλοφορίας των πολιτών, η δε μετάβαση σε δημόσια υπηρεσία επιτρέπεται μόνο εξαιρετικά και, ειδικότερα, εφόσον δεν είναι δυνατή η ηλεκτρονική ή τηλεφωνική εξυπηρέτηση και μόνο για κατεπείγουσες ανάγκες, μετά από τον καθορισμό ραντεβού για το οποίο ενημερώνεται εγγράφως ή ηλεκτρονικώς ο πολίτης και υπό την επιπλέον προϋπόθεση επίδειξης της ως άνω ενημέρωσης

5) την προάσπιση κυρίως της δημόσιας υγείας αλλά και τις υπηρεσιακές ανάγκες για την εύρυθμη λειτουργία των υπηρεσιών του Ειρηνοδικείου Νάουσας καθώς και την προστασία της υγείας των υπηρετούντων στη Γραμματεία αυτού λόγω των προφανών κινδύνων που εγκυμονεί ο συνωστισμός πολιτών και συνηγόρων που παρατηρείται στους χώρους της υπηρεσίας

**ΑΠΟΦΑΣΙΖΕΙ**

ότι κατά το χρονικό διάστημα της ως άνω αναστολής από τo Σάββατο 30 Ιανουαρίου 2021 και ώρα 6:00 έως και τη Δευτέρα 8 Φεβρουαρίου 2021 και ώρα 6:00 θα διεξάγεται όπως παρακάτω αναφέρεται:

**Α) ΑΝΑΣΤΕΛΛΟΝΤΑΙ**:

1) Δίκες στο Ειρηνοδικείο Νάουσας, σύμφωνα με τα οριζόμενα στο άρθρο 1 παρ. 1, αριθ. 4 περίπτ. 3α΄ του σχετικού πίνακα της ως άνω υπ’ αριθ. Δ1α/ΓΠ.οικ. 6877/29.01.2021 ΚΥΑ.

2) Διενέργεια ενόρκων βεβαιώσεων, πλην αυτών που θα χρησιμοποιηθούν στην τακτική διαδικασία και σε λοιπές περιπτώσεις που οι υποθέσεις θα συζητηθούν χωρίς μάρτυρα, κατά έγγραφη δήλωση του πληρεξουσίου δικηγόρου ή του αιτούντος. Στις περιπτώσεις αυτές η ένορκη βεβαίωση θα διενεργείται **ΜΟΝΟ κατόπιν τηλεφωνικού ραντεβού** στο τηλέφωνο 2332028566.

3) Κατάθεση δηλώσεων τρίτου.

4) Αιτήσεις έκδοσης κληρονομητηρίων.

5) Η έκδοση απογράφων δικαστικών αποφάσεων δεδομένης της αναστολής, κατά τις κείμενες διατάξεις, των διαδικασιών αναγκαστικής εκτέλεσης και της διενέργειας πλειστηριασμών.

**Β) ΕΞΑΙΡΟΥΝΤΑΙ** από την αναστολή όσα αναφέρονται στο άρθρο 1 παρ. 1, αριθ. 4 περίπτ. 3β΄ του σχετικού πίνακα της ως άνω υπ’ αριθμ. Δ1α/Γ.Π.οικ.: 6877/29.01.2021 ΚΥΑ και ειδικότερα:

1) Οι δίκες της τακτικής διαδικασίας που εκδικάζονται σύμφωνα με τις διατάξεις του Ν. 4335/2015.

2) α) Οι δίκες της παλαιάς Τακτικής και της Ειδικής διαδικασίας που συζητούνται χωρίς εξέταση μαρτύρων.

β) Οι δίκες ασφαλιστικών μέτρων στις οποίες δεν εξετάζονται μάρτυρες, όπως αυτές ορίζονται στην υποπερίπτωση βζ) πρώτο εδάφιο του άρθρου 1 παρ. 1, αριθ. 4 περίπτ. 3β΄ της ανωτέρω ΚΥΑ, με τη δυνατότητα προσκόμισης ενόρκων βεβαιώσεων, καθώς και οι δίκες εκούσιας δικαιοδοσίας, συμπεριλαμβανομένων και των υποθέσεων που αφορούν ειδικούς νόμους και εκδικάζονται με τη διαδικασία της εκούσιας δικαιοδοσίας (π.χ. υποθέσεις υπερχρεωμένων φυσικών προσώπων) και υποθέσεις του άρθρου 1 του ν. 4745/2020 (Α' 214), όπως αυτές ορίζονται στην υποπερίπτωση βη) πρώτο εδάφιο του άρθρου 1 παρ. 1, αριθ. 4 περίπτ. 3β΄ της ανωτέρω ΚΥΑ, στις οποίες δεν εξετάζονται μάρτυρες, με τη δυνατότητα προσκόμισης ενόρκων βεβαιώσεων.

Στις ανωτέρω περιπτώσεις υπ’ αριθ. 2 (και όπως αυτές αναφέρονται στις υποπεριπτώσεις βε΄, βστ΄,βζ΄ πρώτο εδάφιο και βη΄ πρώτο εδάφιο του άρθρου 1 παρ. 1, αριθ. 4 περίπτ. 3β΄ της ανωτέρω ΚΥΑ), λαμβάνει χώρα την προτεραία της δικασίμου εργάσιμη ημέρα και μέχρι ώρα 12.00 μεσημβρινή έγγραφη δήλωση των πληρεξουσίων δικηγόρων των διαδίκων, η οποία κοινοποιείται στη γραμματεία του δικαστηρίου με τη χρήση ηλεκτρονικής αλληλογραφίας, ότι η συγκεκριμένη υπόθεση θα εκδικαστεί χωρίς την εξέταση μαρτύρων. Οι πληρεξούσιοι δικηγόροι υποχρεούνται να αποστέλλουν τις ανωτέρω δηλώσεις στην ηλεκτρονική διεύθυνση του Ειρηνοδικείου Νάουσας (**o08y49@otenet.gr**), με όλα τα στοιχεία ταυτοποίησης της υπόθεσης. Οι ίδιοι θα πρέπει να παρίστανται στο ακροατήριο αυτοπροσώπως και να προσκομίζουν τις προτάσεις και τα σχετικά τους. Εάν δε γίνει δήλωση την προτεραία εργάσιμη ημέρα της δικασίμου από όλους τους διαδίκους ότι δε θα εξετάσουν μάρτυρα, η υπόθεση αποσύρεται και δε συζητείται χωρίς να απαιτείται η παρουσία των πληρεξουσίων δικηγόρων των διαδίκων. Επίσης στις περιπτώσεις αυτές παρέχεται η δυνατότητα συναινετικής αναβολής, σύμφωνα με την παρ. 2 του άρθρου 158 του Ν. 4764/2020, με κοινή ανέκκλητη δήλωση των πληρεξουσίων δικηγόρων κατ’ άρθρο 242 παρ. 2 ΚΠολΔ κατ’ απόκλιση της παρ. 2 του άρθρ. 115 ΚΠολΔ, η οποία υποβάλλεται στην αυτή ως άνω ηλεκτρονική διεύθυνση μέσω μηνύματος ηλεκτρονικού ταχυδρομείου το αργότερο μέχρι την 12η ώρα της προηγούμενης της δικασίμου εργάσιμης ημέρας. Οι λοιπές υποθέσεις θα αποσύρονται από το πινάκιο.

3) Οι δίκες ασφαλιστικών μέτρων που έχουν ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737, 738 ΚΠολΔ, ευρωπαϊκή διαταγή δέσμευσης λογαριασμού κατά άρθρο 738Α ΚΠολΔ, τις ανακλήσεις αυτών, καθώς και τις σχετικές με αυτές διαφορές του άρθρου 702 ΚΠολΔ, οι οποίες γίνονται με αυτοπρόσωπη παράσταση των πληρεξουσίων δικηγόρων των διαδίκων **και δύναται να εξετάζονται μάρτυρες στο ακροατήριο.**

Στις περιπτώσεις αυτές παρέχεται η δυνατότητα συναινετικής αναβολής, σύμφωνα με την παρ. 2 του άρθρου 158 του Ν. 4764/2020, με δήλωση η οποία υποβάλλεται στην αυτή ως άνω ηλεκτρονική διεύθυνση μέσω μηνύματος ηλεκτρονικού ταχυδρομείου το αργότερο μέχρι την 12η ώρα της προηγούμενης της δικασίμου εργάσιμης ημέρας.

4) Οι αιτήσεις χορήγησης και ανάκλησης προσωρινών διαταγών, συμπεριλαμβανομένων και αυτών των υποθέσεων των υπερχρεωμένων φυσικών προσώπων και της προστασίας της κατοικίας, οι οποίες συζητούνται δια υπομνημάτων των πληρεξουσίων δικηγόρων των διαδίκων και χωρίς της εξέταση μαρτύρων.

5) Η δημοσίευση αποφάσεων.

6) Η δημοσίευση των δημοσίων και ιδιόγραφων διαθηκών.

**Κατάθεση δημοσίων και ιδιόγραφων διαθηκών** προς δημοσίευση θα λαμβάνει χώρα καθημερινά και κατά τις ώρες **8.00΄ έως 9.30΄**.

7) Η κατάθεση και παράλληλη κήρυξη ιδιόγραφων διαθηκών ως κύριων θα γίνεται **ΜΟΝΟ** ημέρα Πέμπτη και **ΑΠΟΚΛΕΙΣΤΙΚΑ** κατόπιν ραντεβού στο τηλέφωνο 2332028566.**Κατά τη συζήτηση ΕΠΙΤΡΕΠΕΤΑΙ η παρουσία ΑΠΟΚΛΕΙΣΤΙΚΑ του πληρεξουσίου δικηγόρου και των δύο μαρτύρων.**

8) Η δημοσίευση διατάξεων αναγνώρισης ή τροποποίησης καταστατικού σωματείων.

9) Η συζήτηση των αιτήσεων που αφορούν σε συναινετική εγγραφή, ανάκληση, εξάλειψη και μεταρρύθμιση προσημείωσης υποθήκης θα διεξάγεται, όπως μέχρι σήμερα, ενώπιον του Δικαστή Υπηρεσίας, εγγράφως κατά παρέκκλιση της. 2 του άρθρου παρ. 115 ΚΠολΔ και οι διάδικοι θα παρίστανται με δήλωση κατά την παρ. 2 του άρθρ. 242 ΚΠολΔ.

10) Οι δηλώσεις αποποίησης κληρονομίας, που θα πραγματοποιούνται κατά τις ώρες 8.00΄έως 11.00΄ **ΜΟΝΟ** κατόπιν τηλεφωνικής συνεννόησης με τη γραμματεία στο τηλέφωνο 2332028566, προκειμένου να καθοριστεί ο ακριβής χρόνος προσέλευσης. **ΕΠΙΤΡΕΠΕΤΑΙ Η ΠΡΟΣΕΛΕΥΣΗ ΜΟΝΟ ΤΩΝ ΠΡΟΣΩΠΩΝ ΠΟΥ ΘΑ ΠΡΟΒΟΥΝ ΣΕ ΔΗΛΩΣΗ.**

11) Η χορήγηση πιστοποιητικών (περί μη δημοσίευσης διαθήκης, περί μη αποποίησης κληρονομίας, περί μη άσκησης ενδίκων μέσων και ανακοπών, περί μη ανάκλησης κληρονομητηρίου κλπ) σε χρόνο που θα ορίζεται από τους υπαλλήλους της Γραμματείας, κατόπιν αποστολής ηλεκτρονικού μηνύματος (**o08y49@otenet.gr**) ή φαξ (**2332028888**) από τον αιτούντα. Παρακαλείσθε κατά την αποστολή της αίτησης να περιλαμβάνετε πλήρη στοιχεία επικοινωνίας.

12) Η κατάθεση δικογράφων όλων των διαδικασιών (Νέα Τακτική Διαδικασία, Τακτική Διαδικασία, Ειδική Διαδικασία, Εκούσια Διαδικασία), η κατάθεση προτάσεων και προσθηκών και η κατάθεση ενδίκων μέσων θα γίνεται καθημερινά.

Προς αποφυγή συνωστισμού, η γραμματεία θα δέχεται για την κατάθεση των ανωτέρω δικογράφων και την κατάθεση των προτάσεων από τις 09:00΄ π.μ. έως τις 13:30΄ μ.μ. με σειρά αναμονής και τηρώντας την απόσταση 1,5 μέτρου και φορώντας υποχρεωτικά μη ιατρική μάσκα.

*Η κατάθεση των ανωτέρω δικογράφων θα λαμβάνει χώρα στη Γραμματεία του Ειρηνοδικείου Νάουσας, όπου οι πληρεξούσιοι δικηγόροι, προς αποφυγή μακροχρόνιας παραμονής στο χώρο και δημιουργίας συνωστισμού, θα έχουν τη δυνατότητα ΜΟΝΟ να αφήσουν το φάκελο, στον οποίο θα περιέχεται το εισαγωγικό δικόγραφο, το γραμμάτιο προείσπραξης, ένα απλό αντίγραφο του εισαγωγικού δικογράφου καθώς και τα αντίγραφα που θα φέρουν ΤΑΧΔΙΚ αξίας 2 Ευρώ και των οποίων την επικύρωση επιθυμούν. Η παραλαβή των επικυρωμένων αντιγράφων των δικογράφων αυτών θα γίνεται από το ίδιο γραφείο και κατά τις ίδιες ώρες, τη 2η εργάσιμη ημέρα από την παράδοση του φακέλου.*

13) Η χορήγηση **αντιγράφων αποφάσεων ΜΟΝΟ** μετά από αίτηση του έχοντος έννομο συμφέρον, η οποία θα αποστέλλεται ηλεκτρονικά στο email της υπηρεσίας (**o08y49@otenet.gr**). Για την παραλαβή θα προσέρχεται ο αιτών την επόμενη εργάσιμη ημέρα, κατά τις ώρες **12.00΄ έως 14.00΄**, προκειμένου αφού φωτοτυπήσει τη σχετική απόφαση από το αρχείο, στη συνέχεια αυτή να επικυρωθεί από τον αρμόδιο υπάλληλο.

**Η ενημέρωση των ενδιαφερομένων για την έκδοση απόφασης συστήνεται να γίνεται κατόπιν τηλεφωνικής επικοινωνίας.**

14) Η κατάθεση αίτησης έκδοσης Διαταγής Πληρωμής, Απόδοσης Χρήσης Μισθίου κλπ.

Αντίγραφα των διαταγών που θα εκδίδονται, θα λαμβάνονται μετά από σχετική ενημέρωση της γραμματείας.

157) Θεώρηση του γνησίου της υπογραφής για συναινετικά διαζύγια θα γίνεται **ΜΟΝΟ** μετά από συνεννόηση με τη Γραμματεία (τηλ. επικοιν. 2332028566).

Η Γραμματεία του Ειρηνοδικείου θα συνεχίσει να λειτουργεί με τον αριθμό των υπαλλήλων που κρίνεται αναγκαίος για την εύρυθμη λειτουργία της σύμφωνα με τα ανωτέρω και μόνο για τις παραπάνω επιτραπείσες περιπτώσεις. Στο πλαίσιο των γενικών κατευθύνσεων που έχουν δοθεί από το Υπουργείο Υγείας, προτρέπουμε τους πληρεξουσίους δικηγόρους να μην προσέρχονται στους χώρους του Ειρηνοδικείου, παρά μόνον όσον αφορά στη διεκπεραίωση των προαναφερόμενων εξαιρεθεισών περιπτώσεων. Επιπρόσθετα όλοι οι εισερχόμενοι στο Κατάστημα του Ειρηνοδικείου πρέπει υποχρεωτικά να τηρούν τα προβλεπόμενα μέτρα ασφαλείας ήτοι:

1) Να χρησιμοποιούν μάσκα και αντισηπτικό (υπάρχει διαθέσιμο στους κοινόχρηστους χώρους του Ειρηνοδικείου)

2) Να τηρούν τη νόμιμη απόσταση μεταξύ τους (τουλάχιστον 1,5 μέτρο).

3) Να εισέρχονται ένας - ένας στους χώρους των γραφείων του Ειρηνοδικείου.

4) Για τα επείγοντα θέματα παρακαλούμε να απευθύνεστε στα τηλέφωνα του Ειρηνοδικείου Νάουσας.

Η ΠΡΟΪΣΤΑΜΕΝΗ ΤΟΥ ΕΙΡΗΝΟΔΙΚΕΙΟΥ ΝΑΟΥΣΑΣ

ΔΗΜΗΤΡΑ ΒΡΟΧΙΔΟΥ